khistorydata/jeongjo-sjw-relations huggingface dataset:
정조 14년
禁府啓目廣興奉事申湜原情云云傳敎內辭意發問目嚴問則其所納供雖不發明所乘非馬轎卽擔機云云是白乎乃設如渠之所供渠是法府郞官又當押去嚴急之行托以病故借乘擔機者其放恣無嚴冒犯朝禁之狀極爲駭惋兺不喩道臣狀啓明以濫乘馬轎爲言且聞隨往書吏言則以爲馬轎借於黃州牧往來之際終始濫乘云特敎嚴問事體何如而如是漫漶終不直告究其情狀尤爲無據所當刑推得情是白乎矣旣有草供捧入之命上裁何如判付啓押去都事之乘轎不但事屬變怪本罪雖不輕不至於罔赦難貰之案則渠雖蔭郞卽亦士夫曰有曰無之間但當從實直告以聽處分而渠招以乘擔機樣終始發明以致卿等問于隨往書吏始得乘馬轎之事實云者渠之所爲可謂罪上添罪濫騎之律詐不以實之律俱難免定配而法府郞之乘轎係是無於古之干科其所勘律當自今爲式發遣郞官問議于左右相定配亦有許多層節合施律名指一獻議卿其論理議處爲旀渠之私覓而僭乘猶無嚴身爲雄牧大吏乃反爲此借助之擧萬萬駭然黃州牧使洪彦變爲先改差自本府拿問勘罪爲良如敎
정조 14년
禁府啓目前掌令白仁煥原情云云傳旨問目內辭緣惶恐遲晩所當請刑取服而旣有持草供以入之命上裁何如判付啓其矣發明之說頗有條理問于該道決處次爲先保放仍以其矣供辭卽爲關問以來後議處爲良如敎
정조 14년
又啓目慈山前府使蔡緯夏原情云云問目內辭緣惶恐遲晩所當請刑是白乎矣旣有草供捧入之命上裁何如判付啓所供太欠別白可知其衰憒不省事然所犯旣如此不可以此寬恕照律定配爲良如敎又啓目鐵山前府使洪百游原情云云判付內辭意發問目反覆嚴問則其所納供一味粧撰泛稱遲晩所當請刑是白乎矣旣有草供持入之命上裁何如判付啓所犯狼藉而觀於所供皆謂之吏屬之作奸渠言雖不足取信不可以此勒勘供語相左與否卽爲關問本道待狀聞來到稟處爲良如敎又啓目寧邊前府使許近原情云云判付內辭意發問目反覆嚴問則其所納供一如前供專事發明所當請刑是白乎矣旣有草供捧入之命上裁何如判付啓許多條件中昨日判下區別盤問者觀於渠供雖未十分別白多有指陳之處則亦不可以歸之全然孟浪然渠爲昨年西邑之倅若能隨事殫誠到底盡心怨謗何從而出毁言何故流聞況賑政一事問目中第一條件而渠所謂盡心之說何可取信繡啓之外道査亦無別般白脫之端則不可以李宗憲補賑錢貨有區處有所參恕加倍之律不施於此等雄邑守令而何施乎最遠邊地定配以懲賑事不誠心之他倅爲旀其餘條件俱係瑣屑而冊客衙客之說旣登査啓令該道嚴加照律決處後狀聞事分付爲良如敎
정조 14년
禁府照目沙斤前察訪安宗孝矣本府議啓內該驛還弊無異本郡則繡衣遲留之日一不言及及其上來始爲說道事極稽緩以此照律罪杖八十收贖奪告身三等私罪奉敎依允又照目聞慶縣監金在明原情云云傳旨內辭緣泛稱遲晩刑推得情何如判付啓除刑推議處爲良如敎
정조 14년
李命勳以義禁府言啓曰泰川前縣監金孝建卽其地定配事承傳啓下矣金孝建自任所未及上來云以承傳內辭意具罪目依例發遣府羅將所到處執捉仍令押送配所何如傳曰勿送府隷令道伯擧行其餘以濫乘事就理諸倅亦令待待命拿囚可也
정조 14년
洪義浩以義禁府言啓曰時囚罪人白仁煥口招公事判付內問于該道決處次爲先保放事命下矣白仁煥査啓來到間保放之意敢啓傳曰知道
정조 14년
洪義浩以義禁府言啓曰時囚罪人許近口招公事判付內最遠邊地定配事命下矣許近慶尙道機張縣最遠地定配而以議啓內辭意具罪目依例發遣府書吏押送配所何如傳曰允
정조 14년
洪義浩以義禁府言啓曰時囚罪人吳晉秀原情公事判付內與同罪在囚者明日開坐時考律勘放後草記功議區別減等事命下矣吳晉秀鄭謙煥等傳旨內砲保木昨今年綿價至貴以二兩錢決知其無以辦備而若用三兩四五錢以貿則綽綽有裕人情雜費不在此中則合以言之四兩一二錢優可爲之而以繡啓所論列觀之全州之五兩四錢金溝之四兩五錢礪山咸悅之五兩天安之四兩八錢稷山之四兩六錢五分決知其奸吏之所舞弄而該守令之初不以爲民去弊爲心者灼然可知一疋之役當爲二兩而適因綿貴至於倍徵則此而切可矜憐況於倍徵之外又有所徵殆近三倍者有之雖守令雖有已遞而歸者此其罪不可不勘拿處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣吳晉秀鄭謙煥等各杖一百收贖告身盡行追奪而吳晉秀祖彦胄揚武原從功臣鄭謙煥七代祖澈光國功臣云竝功減一等各杖九十收贖奪告身四等放送何如傳曰允
정조 14년
刑曹啓目粘黃州牧殺獄罪人金成白獄事臣曹不敢擅便上裁敎是白乎旀當該初覆三檢官竝令該府拿問處之何如判付啓兩隻齊籲是非莫辨觀此道伯査啓其死雖在於暮夜無人之際致有屍親之呼冤細究獄情未必眞有成白下手之跡似此疑案有難遽決而一味仍推究竟無期有乖折獄之義令道伯別加詳査兼又探問具竟見狀聞無或如前兩錘說去事申飭行會檢官則爲先從重推考勿論有情無情公麽下吏干涉開口於獄情至登於文案諸吏各別懲治事亦爲分付爲良如敎
정조 14년
李晩秀以刑曹言啓曰今二月園幸時平安道殺獄罪人中和林敬柱祥原李甲得等獄事俱因其子擊錚行査本道矣今已過限尙不封啓誠極未安當該道臣依定式推考何如傳曰允
정조 14년
李命勳啓曰卽者修撰閔昌爀謂有臺言纔已徑出所當直捧禁推傳旨而此與無端徑出有異推考警責何如傳曰允
정조 14년
持平李敬心啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情施以當律驥顯弟龜顯亟令王府設鞫嚴問期於得情龜顯二歲等七罪人竝令王府更爲捉囚嚴鞫得情快施當律南海縣定配罪人吳大益之減死酌處臣固知我聖上追念乃叔之盛意而見贓旣至四萬餘兩則國法至嚴決難容貸請南海縣定配罪人吳大益亟寢前命快施當律國家之置臺閣豈徒然哉上而立殿陛爭是非下而糾朝廷論得失其不可人人而濫授也明矣近來臺通雖曰淆雜亦豈有若高應觀之鄙賤者哉渠之服使偉賊無異傔僕已悉於銓官自劾之章臣不欲更汚筆舌而其父可賢以曾經倉監之人忽爲侍從臣父恩誥頒下大貽朝廷之羞決不可一日仍置請高可賢超資敎旨分付該曹卽令還收高應觀多年郞署乞官於銓家故經銓之人無不識其面目而前亞銓趙鼎鎭其敢曰不識面目乎出自其口擧似政席無人不傳則其敢曰漫不可否乎慌亂着急語不成說原疏還給臣雖未得見而傳說藉藉莫不駭怪請副司直趙鼎鎭施以刊削之典修撰閔昌爀身爲經幄之臣勒捧邸人之錢過濫之杖駭悖之行傳播閭巷貽羞搢紳士大夫廉防掃地矣請修撰閔昌爀施以譴削之典惟允之任其重何如而白師謹之闒茸具修溫之卑微南柱老之貪汚不愜物情請副司直白師謹具修溫僉知南柱老竝改正於承宣之望臺閣去就其宜審愼而前獻納李尙度昨肅今違擧措顚倒請前獻納李尙度施以不敍之典監察之任卽古殿中御史蔭路淸選莫過於此監察蔡潤銓地處甚卑有乖官方請監察蔡潤銓換送他司以存古規近來赦典每有徒流案爻周之命而爻周卽放送也近聞名在丹書之類若蒙爻周之恩則便稱復官祠版籍單冒書職銜其爲壞隄防而駭聽聞非細故也請嚴飭金吾京兆一一釐正海門咫尺松禁至嚴又況事目新頒飭敎何如而近聞湖沿松禁萬萬解弛山多濫斫厥數夥然南來之人無不傳說事之寒心莫此爲甚請令本道從實嚴査犯斫奸民依律重繩當該水使啓聞論勘藩閫之任不輕而重或廉察一道之民情或主管列邑之軍政尤不可付之衰老之人國典年限之獨在守令而不在藩閫似涉闕漏易致僨誤請下詢廟堂藩閫兩任亦定年限俾無重任瘝曠之弊新除授執義李思祚時在忠淸道忠州地請斯速乘馹上來事下諭答曰不允吳大益事贓焉有四萬而不置之法乎酌處之擧不但爲世宥所謂用處文書不可以勒歸眞個入已故耳不允高可賢官敎勿施事苟涉玷汚論其子期於不攻自破可也雖論其父過矣不允趙鼎鎭事判堂之諉於亞堂朝筵已出言端此言奚爲而至哉日前擧措殆相反於前日所知依啓閔昌爀事苟有勒捧邸人之錢日前廟堂草記也何不擧論云乎過濫之杖駭悖之行云云事近沒捉何不指陳某事某事置入於䵝昧之科乎不允白師謹等改正事不允李尙度事不過體例間事依啓蔡潤銓事相持而連啓在渠莫如速出場卽爲相換徒流案爻周後冒書職銜釐正事旣有竝罪名爻周之命則與只命爻周姓名於配案差間今何必一一査出乎雖未知誰家何人旣書之祠版使之一一洗改則爲其子孫者心其所隱痛必有百倍於生前行遣非特曲念此等家情理以朝廷忠厚之風不必如是亟停勿煩湖沿松禁事湖有三閫指在何沿無論事實之如何旣曰松禁不嚴令政院問于爾處仍令廟堂枚擧行査藩閫年限事治績精力不在於年限內外此啓旣出必多引義者其爲瘝曠一也令廟堂指一草記下諭事依啓
정조 14년
李命勳啓曰湖沿松禁事湖有三閫指在何沿無論事實之如何旣曰私禁不嚴令政院問于爾處仍令廟堂枚擧行査事命下矣問于持平李敬心處則以爲藍浦新縣監丁遇泰以奸民犯斫狼藉事論報巡營以此觀之忠淸水使柳文植之不能檢飭之罪在所難免云矣臺臣所對旣如此令廟堂卽爲行査本道何如傳曰允
정조 14년
持平李敬心啓曰臣言議風裁本不合於淸朝耳目之任而署經有命召牌再降義分是懼章皇出肅敢此目下數件事有所論列矣及承聖批誨責備至臣滿心惶恧無地自容高可賢事臣豈欲雙論其父子而應觀則旣知其偉賊狎客姑待行査方勘其律刊改一款初無可論其父則係是倉監至微至賤之類名曰侍從臣父遽頒恩誥則不亦近於辱朝廷乎閔昌爀事臣家在郊埛罕見朝紙雖未詳廟堂草記之如何而傳說藉藉臣亦稔聞其所濫杖卽湖南界首主人臣焉敢誣也但臺閣古規本有風聞論事之例緣臣巽軟承此指陳之聖敎此莫非臣誠意淺薄不能見孚於君父之致其何敢一刻晏然於臺次乎請命遞斥臣職答曰勿辭亦勿退待
정조 14년
庚戌四月二十七日卯時上御誠正閣都承旨與下直守令入侍時行都承旨柳戇假注書李海隣記注官金良倜金鳳顯陽德縣監李泰永殷山縣監洪仁浩泰川縣監沈晉賢江東縣監李遇濟龍岡縣令柳畊以次進伏訖上曰右副承旨同副承旨入侍出榻敎賤臣承命出與右副承旨洪義浩同副承旨李命勳偕入進伏上曰守令以次進前可也泰永進前奏職姓名訖仁浩進前奏職姓名上曰近日貪風大可畏也爾必善爲之可也晉賢進前奏職姓名訖畊進前奏職姓名上曰爾則出自言官何慮之有民庫弊不可勝言須思矯弊之道期於無弊可也遇濟進前奏職姓名訖上命退諸臣以次退出
정조 14년
行都承旨柳戇病左承旨李祖承坐直右承旨金履正坐左副承旨李晩秀坐右副承旨洪義浩坐直同副承旨李命勳坐注書徐有聞仕一員未差假注書李海隣仕直事變假注書任㸁仕
정조 14년
金履正啓曰禁衛營將官來言今日本營軍兵日次私習矣敢啓傳曰知道
정조 14년
李命勳啓曰玉堂備員間視事頉稟之意敢啓傳曰知道
정조 14년
傳于李晩秀曰左副承旨入侍
정조 14년
以宣傳官射會單子傳于金履正曰時帶別軍職人改差與未差之代今日政差出
정조 14년
以宣傳官射會時趙雲行居首別單傳于金履正曰連五巡爲陞敍連六巡爲右職今又爲連七巡居首射技可嘉今日政準職調用以示奬勸之意
정조 14년
傳于李命勳曰同副承旨入侍
정조 14년
洪義浩啓曰合辭方張之時憲府無詣臺之員事甚未安今日政新除授持平待下批牌招何如傳曰允
정조 14년
柳戇以吏曹言啓曰臨陂縣令尹光孚狼川縣監鄭來百令該曹今日內下送後草記事命下矣狼川縣監鄭來百申飭纔已下送臨陂縣令尹光孚謂有親病沈重實無半千里離捨之勢云屢度催促終不下去誠甚未安本曹請推之外無他可施之罰何以爲之敢稟傳曰情理旣如此改差今日政差代可也
정조 14년
有政吏批判書吳載純參判李秉鼎參議曺允大進左承旨李祖承進以高廷憲爲持平申馥爲修撰鄭東觀爲副校理金文淳爲氷庫提調柳文養爲中學敎授洪善養爲黃州牧使成雲柱爲臨陂縣令洪良浩爲同經筵尹秀東爲工曹正郞尹行儼爲載寧郡守白師𡊠爲慶尙都事權以綱爲大司諫吳泰賢爲掌令李挺龍爲持平監察蔡潤銓長興主簿李復鉉相換
정조 14년
兵批判書李𡊠進參判柳誼入直進參議洪文泳參知金履成病右副承旨洪義浩進以李昌漢爲曹司五衛將金樂洙爲五衛將吳文常南志彧爲宣傳官吳相祿爲御營把摠石元杓爲造山萬戶姜彙喆洪聖禧爲武兼副司直洪聖淵副司果金載翼鄭致淳竝單付
정조 14년
洪義浩啓曰大司憲李致中執義李思祚掌令閔彝顯持平高廷憲俱在外掌令吳泰賢持平李挺龍牌招啓辭未下監察茶時之意敢啓傳曰知道
정조 14년
洪義浩啓曰卽見平安監司沈頤之因柳增萬事下諭有旨祗受狀啓及定州罪人等査啓則或落字或誤書至於八字之多奏御文字何等愼重而有此不審之失事體所在不可無警推考何如傳曰允
정조 14년
以平安監司狀啓定州罪人盧㠎等處鄕案改錄斂錢一款査覈事傳于洪義浩曰今則査啓來到與在囚各人當分等決處卿與諸堂相議停當後待開門來待入侍稟處
정조 14년
傳于洪義浩曰再明日次對進定於明日
정조 14년
洪義浩以備邊司言啓曰臺啓批旨藩閫年限事治績精力不在於年限內外此啓旣出必多引義者其爲瘝曠一也令廟堂指一草記事命下矣取見其臺啓則以爲藩閫之任不輕而重或廉察一道之民情或主管列邑之軍政尤不可付之衰老之人國典年限之獨在守令不在藩閫似涉闕漏易致僨誤請下詢廟堂藩閫兩任亦定年限俾無重任瘝曠之弊云矣藩閫之不定年限非國典之有所遺漏藩閫任重惟大體是持不可視同於守令之躬親細務故才有可堪則不必以年爲限故也凡爲國之道法久弊生則不得不有所改制而至於藩閫未聞以不定年限有目下之弊不當强爲紛更以致無事中有事臺啓中辭意姑爲置之何如傳曰藩閫無年限之規豈闕之也漏典也任大故體重不責細務古有八十老伯帥臺臣所論未知爲可觀此卿等覆奏深得廟堂之體依施
정조 14년
以京畿監司啓本充軍罪人趙廷舜富平府到配事傳于洪義浩曰旣非該番分陳放送事分付
정조 14년
洪義浩以兵曹言啓曰依下敎富平府充軍罪人趙廷舜放送之意該道道臣處分付何如傳曰允
정조 14년
金履正以兵曹言啓曰兩司奇別吏之入宿自是古例而因省記修正時見漏近有本曹梗栍色書吏替行之事甚爲苟簡此後兩司奇別吏自本曹句管使之省記人處何如傳曰允
정조 14년
洪義浩以義禁府言啓曰時囚罪人申湜口招公事判付內押去都事之乘轎不但事屬變怪本罪雖不輕不至於罔赦難貰之案則渠雖蔭郞亦卽士夫曰有曰無之間但當從實直告以聽處分而渠招以乘擔機樣終始發明以致卿等問于隨往書吏始得乘馬轎之事實云者渠之所爲可謂罪上添罪濫騎之律詐不以實之律俱難免定配而法府郞之乘轎係是無於古之干科其所勘律當自今爲式發遣郞官問議于左右相而定配亦有許多層節合施律名指一獻議卿其論理議處事命下矣發遣都事問議大臣則左議政蔡濟恭以爲金吾郞出使之路乘轎作行臣立朝五十年今始聞之外面雖似小事人心之全沒嚴畏國綱之無復餘地卽此可知申湜所犯固已萬萬驚駭而嚴問之下謂天可欺敢以負擔機之說粧撰納供及夫府吏直招之後直贓始綻濫乘猶屬一時犯法欺君當作如何勘律此而循例照法其爲紀綱之解弛反不如初不査出之爲愈本律流三千里如欲加等則絶島定配斷不可已矣伏惟上裁右議政金鍾秀以爲罪人押去都事之乘轎事未前聞誠一世變蓋不但法府體重郞官職卑而已從前堂下乘轎之謬例雖守令皆是私行私馬冒禁祕蹤之類至於奉命之人着公服騎馹廚傳之行十目所視故雖以御史之尊初不敢生意於驛馬載轎者畏國法故也則申湜之肆然乘轎藉曰無蓋已極放恣嚴問之下飾辭欺罔之狀卽地綻露者尤萬萬無狀本罪之外合施加倍之律至於比律定式一款濫騎之律差可傍照亦云不輕則法府郞之加等磨鍊恐近煩細伏惟上裁第伏念該府之以書吏證郞官雖出於瞞告切痛得實要速之意而此與外方査事之不得不取招於邑吏者有異恐傷事面義禁府當該堂上從重推考似合事宜云矣大臣之意如此上裁何如傳曰參下金吾郞之押行乘轎何等變怪又於發明不得之事遊辭欺瞞有一於此其罪難貰其律不輕況俱發而兼有乎大臣諸議亦無甚異同而濫騎本律聞是流三千里云雖欲加等島反近於邊西水羅權管地方勿限年定配禁堂推考事吏非子也奴也別無不可對質之嫌與法且況問其行中事實於在傍之府吏尤豈可以對證言以此爲非過矣此一款置之無妨越法冒禁之事與受同罪自是法典昨日處分之止於拿勘每矜其情理異於人然下比之律無所不可洪彦燮待拿來依流律無減等之例功議無論各別嚴勘可也
정조 14년
洪義浩以義禁府言啓曰黃海監司李時秀狀啓據刑曹覆啓內慶安前察訪李信默令該府拿問處之事允下矣李信默下去平安道价川地云依例發遣府羅將拿來何如傳曰待待命拿囚
정조 14년
洪義浩以義禁府言啓曰弘文館副修撰李鼎德下諭後過限不上來推考事傳旨啓下矣李鼎德前以他罪發遣府隷拿來事已爲蒙允擧行待其拿囚添問目取招之意敢啓傳曰知道
정조 14년
禁府照目慈山前府使蔡緯夏矣道啓之許多罪狀中任窠之發賣訟獄之關節及妖妓之作奸奸吏之舞弄歸之民言之喧騰姑無事端之現捉今不必臚列勘罪是白乎矣還穀未捧之爲已捧停退之爲仍捧俱是法外事極痛駭是白乎旀倉吏偸穀數過三百而任其彌縫矇然不察其昏憒不職之狀無辭自明是白乎旀至於還上代捧之錢是豈官長容手之物而甘聽奸鄕之利口散作銀店之本錢卽此一事罪難勝贖是白乎旀前後賣鄕出於吏供者爲二十餘人之多則其外所犯將不知爲幾許寔其情狀節節痛惡其公穀幻弄多數賣鄕之罪有不可逭罪告身盡行追奪杖一百流三千里定配以年七十一收贖私罪奉敎依允
정조 14년
獻納柳雲羽啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請逆臣承烈亟令王府快正典刑請驥顯設鞫嚴問期於得情快正典刑翼魯亟令王府嚴鞫得情以正典刑逆賊驥顯之弟龜顯設鞫嚴問期於得情請前大司諫尹尙東施以竄配之典請龜顯二歲等七罪人更令王府竝爲捉囚嚴鞫訊問期於得情答曰不允第九件事斯速停啓
정조 14년
判中樞府事金熤疏曰伏以萬物不能自生化育者天地也孺子不能自遂生成者父母也殿下於臣天地之於萬物也父母於孺子也臣本疎虞鈍劣信心冥行便若瞎馬之涉水危乎沒頂者數矣而猶能終始榮途倖逭大戾迄至今得有性命實殿下庇覆全保之恩也今又矜諒迷執之難化特副求退之至懇俾得以不喪名義全此所守獲免爲天下後世之罪人於是乎天地父母化育生成之至仁大德有終而無餘憾矣臣仰戴恩遇俯檢身心不知此身之爲已有也詩人所云欲報之德昊天罔極卽臣今日情事臣雖來世生生殫盡犬馬之力豈能報盛德之萬一也哉然而臣力抗君命積犯違傲前後罪負實合重誅而終靳威罰曲賜恩遞況又樞府除命卽日踵下有若無故大官之東遞西移者然臣至今追訟惶汗浹背莫省置躬於何地也噫臣卽已退之身也簪笏永謝於周行踪跡便訣於朝端目下病情朝暮且盡而從今以往至死之日更不敢自廁於薦紳之列者非但臣自靖之義也實天經地義之不容已者也今若以時原之爲任稍異去就之際二三其義則是眞媒退而求進也從前乞退之言便歸矯飾難進之義全沒着落將未免重得罪於義理之大防其爲懷世敎而羞朝廷亦當如何自叨除旨亟宜早入文字申控微諒而疾病㱡㱡神精未逮虛宿寵命拖過月日今始悉暴衷悃仰首嗚呼伏惟天地父母更垂覆燾之恩益軫顧復之慈臣之所叨樞銜亟賜鐫遞兼帶太常提擧亦令改差仍命刊去臣姓名於朝籍使臣與耕叟耘夫歌詠聖澤於丘壑之中以沒餘齒則臣可以不失分守無負聖朝成物之德矣答曰省疏具悉卿懇近因西北民事膠濃酬應多端久未聞卿所愼加減際接卿疏殊用欣豁樞銜及兼綰諸務辭巽過矣過矣又過矣出處去就何等大關捩則爲此無所稽無於例之擧者豈不誠極咄切慨耶身處域中拜官不肅命求之典禮果有諸未惟冀休咎亟改前執仍傳曰此批答遣史官傳諭于金判府事大臣上疏批答不卽微稟以致侵夜傳諭當該承旨從重推考
정조 14년
庚戌四月二十八日卯時上御誠正閣同副承旨與兵曹參判入侍時同副承旨李命勳假注書李海隣記注官金良倜金鳳顯兵曹參判柳誼以次進伏訖上曰右承旨右副承旨入侍出榻敎賤臣承命出與右承旨金履正右副承旨洪義浩偕入進伏上敎誼曰近日久不入直果何故也誼曰臣近有賤疾不得入直矣誼曰扈衛軍官入直時三十人佩將牌出入而勳駕時加直十五人則不佩將牌事甚斑駁此後將牌十五箇加造置于大將所若値加直時則使之佩入事過後還置大將所之意定式施行何如上曰依爲之出擧條上曰兵曹參議前望單子入之待下批牌招察任出榻敎命書傳敎曰政官牌招開政命退諸臣以次退出
정조 14년
庚戌四月二十八日巳時上御重熙堂左副承旨入侍時左副承旨李晩秀記事官徐有聞記注官金良倜金鳳顯稟事閣臣鄭民始以次進伏訖上敎民始曰有何稟達事乎民始曰以壯勇營事有所仰達者矣上曰何事乎民始曰本營支用壯紙歲入略少無以繼用戶曹久陳白綿紙旣無用處積置庫中竟作腐傷不用之物亦甚可惜就其中每年限三百卷移來取用似好故敢達矣上曰依爲之出擧條民始曰拜峯鎭旣已設鎭之後自不無支放之需而未得拮据之道卽聞京畿前道臣在任時以公貨用餘錢貿米一千石分置各邑糶糴取耗而別無歸屬處云自今年爲始耗米一百石自畿營待秋捧劃送該鎭以爲需用之地何如上曰依爲之出擧條命退諸臣以次退出
정조 14년
庚戌四月二十八日酉時上御重熙堂左承旨入侍時左承旨李祖承記事官徐有聞記注官金良倜金鳳顯以次進伏訖上曰政官待開門牌招開政出榻敎上曰抄啓文臣親試及課講明日爲之出榻敎命祖承讀公事書判付訖仍命退承史以次退出
정조 14년
都承旨未差左承旨未差右承旨洪明浩坐直左副承旨未差右副承旨李晩秀內閣直同副承旨尹行任坐直注書徐有聞仕直一員未差假注書李海隣汰去事變假注書任㸁仕
정조 14년
李晩秀啓曰抄啓文臣親試及課講明日爲之事命下矣處所以何處爲之乎敢稟傳曰便殿爲之
정조 14년
傳于李晩秀曰大臣備局堂上引見
정조 14년
傳于李晩秀曰同副承旨入侍
정조 14년
傳于李晩秀曰兵曹參判前望單子入之待下批牌招察任
정조 14년
兵曹參判前望單子入之柳戇落點
정조 14년
傳于李晩秀曰都承旨前望單子入之
정조 14년
傳于尹行任曰右副承旨入侍
정조 14년
李晩秀啓曰判義禁李文源同義禁洪秉纘洪明浩依下敎來待矣傳曰入侍
정조 14년
禁府堂上前望單子入之同義禁李秉鼎權洪檍落點
정조 14년
傳于洪明浩曰承旨前望單子入之
정조 14년
承旨前望單子入之柳誼曺遠振尹行任落點
정조 14년
李晩秀啓曰新除授左承旨柳誼同副承旨尹行任卽爲牌招何如傳曰允
정조 14년
李晩秀啓曰新除授左副承旨曺遠振方在罷散中何以爲之敢稟傳曰許遞前望單子入之待下批牌招察任
정조 14년
承旨前望單子入之洪明浩落點
정조 14년
洪明浩以備邊司言啓曰修撰閔昌爀勒捧邸人錢與否査問草記事命下矣以此査問於邸人等處則全羅道京主人金贊益等所告內今年正月初六日閔校理招致本道界首主人於其家錢四百十兩使之急速備納而納錢之後從當發簡於本道監營俾卽還報之地云故矣身等屢次拒納畢境則實難圖免以四百十兩錢準數備納至今四朔終不還報而月前詢瘼所懷後本司草記時閔校理招致矣身等以從速還報之意縷縷爲言出給家舍文記故矣身等果不告于本司伊時不爲直告之罪萬死無惜云矣朝家飭禁何等申嚴則閔昌爀雖是監司至親四百餘兩錢之違法徵出未卽還報極涉駭然施以譴削之典本錢使之斯速備給何如傳曰推以所記憶則閔昌爀之遞任固城今爲十五年之久其貧窶可知所査四萬葉尙矣無論雖單四葉渠何以備給從兄弟亦至親適値至親之典腴藩借貸略干錢貨雖不是異事推徵於邸人一款則果是違禁之大者揆以弟爲兄隱之義從今四朔尙不無痕備報前査僅免之疵累又發於今番臺啓後非曲庇於昌爀而有是敎朝廷宜勸忠厚惇敍之政論其所失在於完伯不在於昌爀況出入經幨者以四百金負債邸吏事譴其人之削其職則靑帳之內人當嫌其銅臭堂堂淸朝寧有是理閔昌爀論罪一款置之不卽推報之當該道臣施以譴罷之典邸吏事自本司嚴飭定日使卽償給可也
정조 14년
有政吏批判書吳載純進參判李秉鼎進參議曺允大禁推行右承旨洪明浩進以洪明浩爲刑曹參判李弘之爲司宰僉正李百亨爲進賀兼謝恩書狀官權襈爲廣興奉事再政崔命麟爲工曹正郞刑曹參判洪檍仍任事承傳
정조 14년
兵批判書李𡊠病參判柳誼入直進參議李命勳病參知金履成病同副承旨尹行任進副司直單金載瓚
정조 14년
以全羅監司望筒傳于尹行任曰筵席已示意本道伯年來多不得人數遞亦莫如近年須非鍊熟持重之人限瓜久任則湖南一路將無得人之時至於副望昨春傳敎已有勿擬之命則大臣薦擬似因忘却銓曹之循例書入亦甚未安今欲勿拘資紙差送則宜於久勢人中惟才是取職是左遷卽外補也行副司直尹蓍東除授使之當日辭朝
정조 14년
傳于尹行任曰全羅監司留待
정조 14년
傳于洪明浩曰全羅監司入侍
정조 14년
備忘記全羅監司尹蓍東下直長弓一張長箭一部片箭一部筒兒一箇賜給
정조 14년
同義禁前望單子入之具㢞落點
정조 14년
以啓螺宣傳官望單子傳于尹行任曰如許射藝徑遞可惜本職亦旣肅命宣傳官仍任此單勿施
정조 14년
兵曹口傳政事宣傳官趙雲行仍任事承傳
정조 14년
尹行任以兵曹言啓曰漏局報時之童二名各門守門將兒房直九名章標釐正時見漏於成冊中依四所兒房直例一體成給何如傳曰允
정조 14년
洪明浩以司僕寺一二提調言啓曰御乘三望尙未完備昨冬節使之行又當貿來於燕京而馬醫之逐年入送或恐有弊只付任譯使之求得矣及其出來品皆不合此實使行中無相馬之人不免見欺之致今番則馬醫司僕金麗輝更爲入送限三四匹極擇以來事甚便當入去時凡事一依再昨年例擧行之意分付使行及各該司何如傳曰允
정조 14년
尹行任以壯勇營言啓曰武藝圖譜通志刊印時較正人及看勢監印將校畫員寫字官唱準工匠以下姓名別單書入之意敢啓傳曰知道行副司直徐瀅修監董於考校內下鹿皮一令賜給別提李德懋有編輯之勞外四品除授前察訪朴齊家有繕寫及編輯之勞前察訪張世經有御製及原本繕寫之勞竝相當外職調用哨官白東脩有校正及考校之勞曾有元仕待窠復職先付司果解技藝各勢知彀官及印役次知將校邊將除授畫員寫字官唱準員役工匠等依判下施賞可也
정조 14년
尹行任以訓鍊都監言啓曰本局分授內外山松蟲今方熾盛依例令字內坊民拾去之意分付漢城府何如傳曰允
정조 14년
李晩秀以御營廳言啓曰本營分授內外山松蟲今方熾盛依例令字內坊民拾去之意分付漢城府何如傳曰允
정조 14년
洪明浩以義禁府言啓曰時囚罪人申湜西水羅權管地方勿限年定配事命下矣申湜咸鏡道慶興府西水羅地方勿限年定配而以傳敎內辭意具罪目依例發遣府羅將押送配所何如傳曰允
정조 14년
左議政蔡濟恭右議政金鍾秀箚曰伏以臣等俄於完伯望以行副司直鄭東浚副擬言送於政官矣卽伏聞東浚勿擬藩任明有年前特敎而臣等矇未覺察有此做錯惶悚之極無地自容玆敢聯章自訟伏乞聖明亟降威譴焉取進止答曰省箚具悉卿等之懇偶失照檢何用過辭卿等安心視事仍傳曰此批答遣吏官傳諭
정조 14년
敎全羅監司尹蓍東書王若曰屬以一面大事疇可應藩翰之權出自九卿崇班予實嘉盤錯之器要得君重何待僉諧眷彼湖南一區卽我海東重鎭若漢豐沛山川爲萬億年基譬夏荊楊貢賦出五十餘郡斯誠民殷而物富政須得人之功苟或才微而望輕難致按道之績矧當牧禦之任頻遞尤急練達之才是掄惟卿風範端凝志操雅潔負淸朝之聲望剛直卽其天恣遍華貫之登庸文章乃是餘事與世齟齬幾多沈屈之嘆篤予眷知屢勤拔擢之命出而按臬藹謠頌於邦畿入則秉銓恢鑑識於選部顧前後歷試其可而內外何適不宜玆授卿以全羅道觀察使兼兵馬水軍節度使都巡察使全州府尹卿其祗服寵章勉恢嘉績民生易咨易怨必思勞來之方王化是承是宣益懋彈壓之道簡拔非出於剡薦須體予委任而責成黜陟宜嚴於幽明欲藉卿持重而練務自餘裁稟厥有典常於戱撤九棘之舊班非忽內庸之意佇甘棠之新治要紓南顧之憂卿其往哉吾且召矣故玆敎示想宜知悉知製敎金熙朝製進
정조 14년
庚戌四月二十九日未時上御重熙堂同副承旨入侍時同副承旨尹行任記事官徐有聞記注官金良倜金鳳顯以次進伏訖上命行任書傳敎曰更思京兆已區處前望點下未免遺照本任輕遞可惜前參判洪檍仍任前職牌招察任同義禁前望單子入之待下批亦爲牌招察任命退承史以次退出
정조 14년
庚戌四月二十九日酉時上御重熙堂坐直承旨入侍時同副承旨尹行任假注書李海隣記注官白慶楷金鳳顯以次進伏訖上曰左承旨許遞仍令該曹口傳付軍職出榻敎命書傳敎曰刑曹判書初度呈辭給由誤以踏啓字書頒亦不提稟承旨事極爲駭然當該承旨遞差又命書傳敎曰有此大段做錯當該承旨遞差注書汰去上曰右承旨牌招入直出榻敎上曰政官待開門牌招開政出榻敎命退承史以次退出
정조 14년
行都承旨趙尙鎭未拜肅左承旨李益運未肅拜右承旨金履成坐直左副承旨李晩秀內閣直右副承旨朴聖泰坐直同副承旨尹行任仕注書徐有聞仕一員未差假注書趙台榮仕直事變假注書任㸁仕
정조 14년
李晩秀啓曰明日景慕宮夏享大祭齋戒相値視事頉稟之意敢啓傳曰知道
정조 14년
傳于李晩秀曰傳香承旨馳詣宗廟景慕宮奉審摘奸以來
정조 14년
李晩秀啓曰端午帖製述人中時無職名人令該曹口傳付軍職何如傳曰允
정조 14년
傳于李晩秀曰承旨前望單子入之待下批牌招察任
정조 14년
傳于李晩秀曰北道暗行御史入來大臣吏兵批政官與御史入侍稟處
정조 14년
李晩秀啓曰右議正金鍾秀兵曹判書李𡊠吏曹參判李秉鼎北道暗行御史徐榮輔依下敎來待矣傳曰入侍
정조 14년
尹行任啓曰有司堂上鄭民始李文源依下敎來待矣傳曰入侍
정조 14년
傳于朴聖泰曰召對入侍
정조 14년
以京畿監司狀啓今番賊徒跟捕各邑校卒開錄而廣州首捕校鄭國彬昆陽郡充軍事傳于尹行任曰將校令該曹帖加成給軍卒令畿營從厚施賞罪自罪功自功以他道定配之類罪名分揀帖加一體擧行以卯怪事定配若有未蒙放之類一體放送事回諭
정조 14년
傳于李晩秀曰發遣吏郞諸執事淸齋與否摘奸以來
정조 14년
傳于李晩秀曰當該承旨遞差
정조 14년
承旨前望單子入之朴聖泰李益運落點
정조 14년
尹行任啓曰合辭闕啓事甚未安今日政新除授臺諫待下批牌招何如傳曰允
정조 14년
傳于李晩秀曰都承旨未差之代除差祭在外及老病外以無故人今日政差出
정조 14년
有政吏批判書吳載純內閣進參判李秉鼎進參議曺允大禁推右承旨金履成進啓曰判書吳載純內閣進參議曺允大禁推小臣獨政未安何以爲之敢稟傳曰仍爲之以徐邁修爲承旨鄭好仁爲大司憲李祖承爲大司諫鄭益祚爲執義崔烜爲司諫崔重圭鄭東愼爲持平李彦祐爲獻納申大龜爲正言金持默爲同義禁李敬五爲兵曹參知鄭澤孚爲司僕正沈禧爲白川郡守羅烈爲咸昌縣監
정조 14년
兵批判書李𡊠進參判柳戇病參議洪文泳入直參知未差同副承旨尹行任進以尹得逵具絳李仁達趙㞳爲宣傳官朴與曾爲訓鍊僉正李海範安㢞爲部將趙雲衢爲守門將副護軍單宋銓李思祚副司直單李命勳金履正朴基正高廷憲李挺龍李萬榮白東修以申大偀爲宣傳官尹昇東爲都摠都事李潤瑞爲禁衛把摠徐潤載爲備邊郞元永龜爲訓鍊僉正洪采疇爲判官李邦祜爲主簿金爔爲正白泓鎭爲都摠都事尹致宖爲武兼李寬會爲左捕廳從事官沈公俊爲宣傳官司直單李祖承洪義浩權以綱柳雲羽以吳文常爲訓鍊正李顯三爲主簿姜彙喆爲宣傳官具興遠爲武兼內禁衛金宗洙朴光進李元祥尹致宖具衍趙雲衢洪聖禧今加折衝再政以金益淳黃俊彦白師斌金禮欽裵俊福爲武兼黃處中爲守門將朴弘源爲都摠經歷吳顯忠爲從浦萬戶三政以李得遠爲守門將韓師鎭爲訓鍊判官四政以李明會爲訓鍊主簿吳鼎國爲武兼
정조 14년
金履成啓曰新除授都承旨徐邁修是通政左承旨洪明浩乃嘉善而都承旨例不得降付何以爲之敢稟傳曰竝許遞都承旨以在京無故可以行公人擬入
정조 14년
吏批再政以尹悌東爲吏曹佐郞金履鍷爲工曹正郞韓光綮爲安邊府使金鎜爲咸興判官鄭東保爲金城縣令丁志元爲洪原縣監金載仁爲利城縣監張鎔爲居山察訪徐敎修爲平康縣令趙尙鎭爲都承旨鄭冣成爲吏曹佐郞朴華源爲刑曹正郞沈逵爲宗廟令李周憲爲信川郡守李普衍爲長興主簿魚錫齡爲奉常正李命勳爲大司諫朴基正爲獻納韓光植爲副修撰金魯永爲戶曹參判沈能寬爲禁府都事徐澈修爲靖陵參奉
정조 14년
李晩秀啓曰端午帖製述人旣已啓下矣弘文提學洪良浩待明朝牌招出韻科次何如傳曰允
정조 14년
假注書李海隣汰去代以趙台榮爲假注書
정조 14년
朴聖泰以檢校直閣李晩秀意啓曰抄啓文臣親試御題頒下今已經宿惠化門護軍宋祥濂敦兼門護軍尹永僖謂有情勢嚴敎譴補之下屢度催促而亦不製進揆以事體萬萬駭然令該府拿問處之何如傳曰寧有如許紀綱嚴飭製進
정조 14년
金履成啓曰俄於入侍退出之際不擧行路燭事極駭然當該司鑰令攸司科治何如傳曰允
정조 14년
朴聖泰以弘文館言啓曰本館下番闕直事甚未安應敎柳文養校理朴奎淳竝卽牌招以爲推移入直之地何如傳曰允
정조 14년
朴聖泰以弘文館言啓曰修撰閔昌爀連呈辭單不爲行公與新除授副校理鄭東觀副修撰韓光植竝卽牌招察任何如傳曰允
정조 14년
李晩秀以禮曹言啓曰文臣殿講初次居不人各於本司入直能誦後替直事命下矣卽接各司擧案則兵曹佐郞金憬副司果曺允遂能誦使之替直之意敢啓傳曰知道
정조 14년
尹行任以兵曹言啓曰惠化門護軍宋祥濂敦義門護軍尹永僖依傳敎自今日使之入直兩門入直護軍還屬禁旅之意敢啓傳曰知道
정조 14년
尹行任以兵曹言啓曰卽接廣智營入直哨官吳亨喆手本則訓鍊都監字內集春門北邊宮墻舊築撤毁處十七間許今已畢築云把守軍兵本處還入直之意分付何如傳曰允
정조 14년
尹行任以訓鍊都監禁衛營御營廳言啓曰訓鍊都監字內集春門北邊宮墻舊築七間許頹圮處其南邊舊築七間許其北邊舊築三間許撤毁處今已畢築把守軍兵本處還入直事自兵曹草記矣把守廣智營軍三十名還入直所將校解送之意敢啓傳曰知道
정조 14년
朴聖泰以義禁府言啓曰平安道定州牧出使都事閔宗爀拿問處之事傳旨啓下矣閔宗爀未及上來依例發遣府羅將所到處拿來何如傳曰待待命拿囚可也
정조 14년
朴聖泰以義禁府言啓曰尙州前牧使金履信沈基泰兼任咸昌前縣監柳秉均尙州前牧使洪元燮徐簡修兼任咸昌縣監鄭斗榮等竝令該府拿問嚴處事傳旨啓下矣金履信沈基泰徐簡修今方待命卽爲拿囚而柳秉均以白川郡守時在任所鄭斗榮亦在任所云依例發遣府羅將竝拿來洪元變前以他罪有待命拿囚之命就囚後添問目取招何如傳曰允竝待待命拿囚近以府屬押去拿來行貽弊於列邑至登於筵席不飭之上都事爲先推考後復若此首吏首隷卽其地方定配卿其爲別操切時囚皆於還宮後捧供待判下仍於明日內草記議處照律判下諸囚亦以草記擧行竝區別功議減等以聞可也
정조 14년
朴聖泰以義禁府言啓曰罪人白仁煥以首倡勘律辛漸卽其地方定配其餘各人等擇其中不足責之類依大臣言刑推放送趙慶一杖一百收贖放送事命下矣白仁煥以武斷鄕曲律杖一百收贖告身盡行追奪全羅道靈光郡流三千里定配辛漸卽其地方平安道定州牧定配而以批旨內辭意具罪目依例發遣府羅將押送于各其配所其餘承慶恒金文瑞趙慶輔李良弼等嚴刑一次放送趙慶一杖一百收贖放送之意敢啓傳曰知道
정조 14년
禁府照目吏曹參議曺允大矣莫重享官分排不審至有禁堂混差其中昏錯推考罪笞四十收贖付過還職私罪奉敎罷職放送爲良如敎
정조 14년
禁府啓目罪人柳增萬口招云云判付內辭緣發問目反覆嚴問一向抵賴終不直招究厥情狀萬萬痛惡所當更請加刑期於得情是白乎矣當初輸款已是斷案具格捧結案取招何如判付啓外面觀之比諸定牧禮錢數多寧倅斷爛諸案似有輕重大小之別而俵災之政關係何如雖把束之微卽吾民口吻中物一或犯手作爲私物卽贓物也死罪也至於柳增萬段二百結內無一及民如許純然消瀜卽前所未聞之事三次之刑亦云末勘傅生一款非可擬議者但其不及民委折與入已而盡呑差有別焉防給他役儘有可據然則計贓一款似或掣肘且有已現發諸罪外更査之命雖於勘配之後何難更爲拿覈乎無端滯囚徒累王府姑先減死絶島定配卽爲押送爲良如敎又啓目義城縣令李弘源原情云云傳旨內辭緣泛稱遲晩刑推得情何如判付啓與未給價差異除刑推議處爲良如敎
정조 14년
庚戌四月三十日辰時上御重熙堂同副承旨入侍時同副承旨尹行任記事官徐有聞記注官金良倜金鳳顯以次進伏訖上命書傳敎曰尙州査啓兼官守令如在應遞之科徒貽曠官之弊爲先改差今日政差出又命書傳敎曰頒箑在明兩司無行公之員其在存羊之義太埋沒在外及未肅拜人員竝許遞政官牌招開政差出又命書傳敎曰未滿四矢宣傳官旣有限今晦肄習待令之敎則該廳之尙不入稟致勤提問寧有如許紀綱乎行首及承傳宣傳官竝汰去今日政差代近來宣傳官擧行之如此皆由行首之不能檢飭此後令兵判各別嚴飭上曰差祭同義禁許遞今日政差出出榻敎上曰未下直守令與今日政新除守令皆令明日辭朝出榻敎命書傳敎曰抄啓文臣宋祥濂尹永僖事萬萬駭然應製無異往役情勢亦非新件則或不赴試場或旣赴而不製留券不考尙不膺命新進文臣焉敢乃爾副司果宋祥濂惠化門護軍除授副司果尹永僖敦義門護軍除授皆自今日入直入直護軍還屬禁旅命退承史以次退出
정조 14년
行都承旨趙尙鎭坐行左承旨李得濟坐直右承旨曺遠振坐左副承旨李晩秀內閣直右副承旨李敬一坐同副承旨尹行任坐直注書徐有聞仕一員未差假注書趙台榮仕直事變假注書任㸁仕
정조 14년
大駕詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道
정조 14년
尹行任啓曰今日動駕時承旨當爲備員而左承旨李益運牌不進罷職傳旨今方捧入右副承旨金履成謂有情勢纔已徑出何以爲之敢稟傳曰許遞前望單子入之待下批牌招察任
정조 14년
承旨前望單子入之李得濟李敬一落點
정조 14년
尹行任啓曰禁府議讞公事何等時急況柳增萬口招啓目尤係緊重而謂以入侍承旨之未及筵退日暮前到院而更鼓已下之後始爲入啓臣等不勝惶恐待罪而下吏令攸司科治何如傳曰當該承旨罷職
정조 14년
尹行任啓曰新除授承旨曺遠振方在罷散中何以爲之敢稟傳曰敍用
정조 14년
李晩秀啓曰弘文提學洪良浩牌不進推考傳旨今方捧入而端午帖出韻科次一時爲急更卽牌招何如傳曰允
정조 14년
李晩秀啓曰弘文提學洪良浩再牌不進推考傳旨今方捧入而端午帖出韻科次一時爲急所當更請牌招而係是一日三牌何以爲之敢稟傳曰更爲牌招
정조 14년
傳于趙尙鎭曰下直守令入侍
정조 14년
尹行任以義禁府言啓曰時囚捧供待判下草記議處照律判下諸囚亦以草記擧行竝區別功議減等以聞事命下矣李弘源給錢寺刹取殖預貿旣是邑例而別卜熟麻卽給價本會減營門則雖無徵民貽弊之端莫重所用初不自官措納者有違飭敎極爲可駭罪取考律文則大明律違令條有曰凡違令者笞五十名例有曰犯私罪笞五十解見任別敍大典通編推斷條有曰犯枉法受贓外笞杖竝收贖云矣李弘源笞五十收贖解見任別敍而其十代祖石亨佐理功臣云功減一等笞四十收贖附過還職放送金在明身爲守宰不有軫弊之飭敎莫重所用之物分捧寺刹尙未給價極爲可駭罪韓光迪砲保木一疋價不過二兩而昨今年來雖曰綿貴其所代捧之錢至於五兩之多事極可駭罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣金在明韓光迪各杖一百收贖告身盡行追奪而金在明十三代祖國光佐理功臣韓光迪祖國弼揚武原從功臣云竝功減一等各杖九十收贖奪告身四等放送尹致性堂下官之乘轎朝禁何等申嚴而諉有身病無難冒犯事極可駭罪取考律文則大典通編禁別條有曰堂下官乘轎者施以濫騎律杖一百流三千里推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣尹致性杖一百收贖告身盡行追奪流三千里定配而其九代祖斗壽光國功臣云功減一等杖一百收贖告身盡行追奪忠淸道天安郡新恩驛徒三年定配而以議啓內辭意具罪目依例發遣府羅將押送配所何如傳曰允
정조 14년
李敬一以義禁府言啓曰罪人柳增萬減死絶島定配事命下矣柳增萬全羅道羅州牧黑山島減死絶島定配而以判付內辭意具罪目依例發遣府書吏押送配所何如傳曰允
정조 14년
左議政蔡濟恭箚曰伏以臣賤疾適苦坐犯違召昏霿之中亦覺惶悚此際伏聞有景慕宮展拜之命此月又屆聖慕如新而適値仲朔之享祗行牲器之省以班行則大臣理宜陪扈以本宮則都提擧禮當奔走臣兼是二者其欲自盡微誠豈後於人而臣於再昨筵退還家之後因午景甚熱換着裌衣開戶受風未暮而寒熱忽作肢體皆戰重以痰積乘機衝上一晝一夜食飮頓廢似此症情雖欲束帶趨赴萬萬無其望矣玆敢短箚呼籲伏乞聖慈將臣本宮都提擧之任亟賜變通以重體貌以安私分千萬幸甚答曰省箚具悉卿懇愼節殊用奉慮未參何傷卿須安心勿辭仍傳曰此批答遣史官傳諭
정조 14년
庚戌五月初一日卯時上詣景慕宮擧動入侍時行都承旨趙尙鎭行左承旨李得濟左副承旨李晩秀同副承旨尹行任記事官徐有聞假注書趙台榮記注官金良倜金鳳顯一提學鄭民始檢校直提學徐浩修二直提學金載瓚原任直閣徐鼎修以次隨駕上具翼善冠衮龍袍乘輿由靑陽門內出月覲門詣館峴前路降輿步過仍乘輿詣本宮入大門降輿入神門就板位行再拜禮入廟內奉審還詣齋室改具遠遊冠絳紗袍出齋室詣神門外執圭詣省器位省器詣省牲位省器訖上曰參班諸臣仍以朝服隨駕事分付賤臣承命出傳上乘輿出宮大門藥房都提調金鍾秀進前奏曰勞動旣多聖體若何上曰一樣矣鍾秀曰北伯拿問已蒙允矣自該府事當卽爲擧行而前此拿問亦以賑政未畢不可臨陣易將有待畢賑擧行之命矣北路節晩畢賑當遠今亦依此擧行何如上曰依爲之出擧條駕詣館峴前路上降輿步過仍乘輿入弘化門由建陽門入協陽門還內諸臣退出
정조 14년
庚戌五月初一日辰時上御熙政堂下直守令入侍時左副承旨李晩秀假注書趙台榮記注官金良倜金鳳顯安邊府使韓光綮白川郡守沈禧文川郡守朴思機載寧郡守尹行儼信川郡守李周憲金城縣令鄭東保臨坡縣令成雲柱咸昌縣監羅烈平康縣監徐敎修洪原縣監丁志元利城縣監金載仁以次進伏訖上曰守令以次進奏職姓名光綮仰奏職姓名上曰見卿久矣本邑之曠官可悶卿卽下去悉心爲治可也禧等以次仰奏職姓名上曰爾等莅任後亦各務爲初除守令人仰奏七事可也敎載仁曰爾以何事落仕乎載仁曰待罪軍威時以客何干政民實受害爲題以下等作散矣上曰今番則無其客乎載仁曰伊時亦無客而得此目誠冤矣晩秀曰平康縣監徐敎修七事中一條漏而不奏推考何如上曰依爲之晩秀曰利城縣監金載仁奏對極爲猥屑所當重勘而本院請推之外無他可施之罰何以爲之乎上曰拿處可也出擧條上曰未下直守令一司除署經出榻敎命書傳敎曰未肅拜訓鍊正改差實職中曾經人擬入命退諸臣以次退出
정조 14년
庚戌五月初一日巳時上御重熙堂承旨入侍時左副承旨李晩秀記事官徐有聞記注官金良倜金鳳顯以次進伏訖上命晩秀讀公事書判付訖晩秀曰一提學鄭民始以戶曹事有稟定事云而方在闕中矣上曰入侍可也賤臣承命出與戶曹判書鄭民始偕入進伏民始曰今春因其人貢人所懷癸卯以後內局進排炭燒木卽令度支給價此後方便之道指一釐正俾無更訴之弊事判下前判書欲爲筵稟擧行而未及云曾前進排者便同一時別貿其所給價不可推諉於惠廳故自臣曹方欲磨鍊上下至於此後方便之道燒木則旣承除減之下敎只就進排炭每年磨鍊給價而此非加定貢物則不當添付於惠廳元貢及戶曹兩西條勢當依別貿貢價參量磨鍊自臣曹每年都下似合事宜以此定式施行何如上曰依爲之出擧條命退諸臣以次退出
정조 14년
行都承旨趙尙鎭坐行左承旨李得濟坐右承旨曺遠振坐直左副承旨李晩秀內閣直右副承旨李敬一坐直同副承旨尹行任坐注書徐有聞仕一員未差假注書趙台榮仕直事變假注書任㸁仕
정조 14년
藥房都提調金鍾秀提調吳載純副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
尹行任啓曰來初五日朝參日次矣敢稟傳曰停
정조 14년
李晩秀啓曰明日再明日以國忌齋戒正日相値視事頉稟之意敢啓傳曰知道
정조 14년
李晩秀啓曰惠化門護軍宋祥濂敦義門護軍尹永僖朔書無緣不書依定式禁推傳旨捧入之意敢啓傳曰知道
정조 14년
傳于趙尙鎭曰同副承旨入侍
정조 14년
傳于李敬一曰昨聞北關繡衣之言北民事極爲矜惻兩載困於歉荒昨年又困於催科春後癘疫如彼其熾盛言念及此爲之不遑寧處厲祭設行日前大臣入侍使之依例回啓而其中靡室無托無號牌無帳籍竝與立標而不得如式淺土藁埋之類尤屬切惻令廟堂一依日昨筵敎各於地方邑別設一壇元式屬祭外別爲設祭祭文竝當製下關西事何異元式及別設等事依北關例爲之祭文亦當製下以此先爲行會香祝待朝下送以此分付
정조 14년
傳于李敬一曰翰林及實注書親年七十人年前依侍從臣父例一體推恩而渠則不得爲侍從之故出六後始通兩司但曾經宮銜閣職者更不通淸此則雖參下自當爲侍從故耳此規稍知事例者孰不知之而昨日侍從堂下敍用傳旨中混以前翰林金履喬捧入致有俄者勿施改付標之擧其時當該捧入承旨從重推考銓堂之混抄書送尙不覺得草記俱未免疎忽當該堂上從重推考無論誤捧與否左右史不備則敍用之後還付請牌例不得一刻遲滯則傳旨啓下已至經宿訖無一言大是不察當該承旨遞差館吏令攸司從重科治以存古規再昨以官方事大臣筵奏亦有出擧條而今番事官方與館規皆關後弊則何不提警令廟堂知悉
정조 14년
傳于李敬一曰爲民事酬應坐至深更則政院以睡爲事今此擧行如是做錯萬萬駭然當該坐直承旨竝遞差
정조 14년
傳于李敬一曰承旨前望單子入之待下批牌招察任
정조 14년
承旨前望單子入之權洪聖淵落點
정조 14년
以宋祥濂尹永僖囚單子傳于李敬一曰付過放送
정조 14년
以慶尙監司李祖源狀啓河東宮結徵稅査實事傳于李敬一曰纔已判下於原狀而因此思之直關之弊自有禁令詳載於大典通編而內司尤與外司自別所謂句管者次知中官也名以官員者書題者流也雖於京司文簿以書題爲之之故皆用牒呈元無通關之規況外邑乎近來若有行關於外邑之事不但大是越法又或直關則其罪當如何令廟堂査問內需司草記以懲後弊待草記批下與此傳敎行會該道俾無如前昧例之弊
정조 14년
以慶尙監司李祖源狀啓河東宮結徵稅査實事傳于李敬一曰何必該曹稟處自今隨起收稅一從民願期於斯速勸耕俾無片土陳棄民或失業事令廟堂嚴飭行會
정조 14년
趙尙鎭以吏曹言啓曰今此宗廟各陵殿宮園墓端午祭獻官及大祝中時無職名人員令該曹口傳付軍職何如傳曰允
정조 14년
兵曹口傳政事副司直李致中洪明浩尹行元洪秉聖副司果李普天李東稷崔顯重尹序東李敬心成種仁金熙采單付
정조 14년
李晩秀以成均館大司成意啓曰本館公廨始役草記批旨當考勤慢畢役後卽爲草記可也事命下矣臣依聖敎公廨諸處與久任司成自辟直講典籍戶曹繕工監郞官眼同修理而享官廳香大廳東西祭官房典祀廳樂器庫樂工廳遮帳庫東三門六一閣正錄廳尊經閣食堂東西齋啓聖祠香大廳祭官房典祀廳廚所守僕房大門四賢祠香廳祭官房典祀廳廚所大門等諸處一一籌摘庫庫看審或扶起傾側或修補破傷無論瓦椽楝宇窓槅階砌可改者易而新之可置者仍而葺之更築墻壁新建門戶入直所則依筵敎移設於正錄廳四賢祠香廳則合建於祭官房去三月二十四日始役今四月三十日畢役而至於東廡月臺改築之役臣與監董諸郞官屢日消詳多般商確而諸議皆以爲事體至重移安之前萬無改築之道云石工之言亦無參差之論今若始役則勢將多費時日易値潦雨姑爲停役與外碑閣及未盡處竝待秋擧行何如傳曰允
정조 14년
尹行任以兵曹言啓曰北關邊將方有催促下送之命而西北僉使李基福謂以親年七十且無兄弟法不當冒赴呈狀乞遞依法典改差何如傳曰允
정조 14년
尹行任以訓鍊都監言啓曰今五月初一日景慕宮展拜時因兵曹節目弘化門軍三十名除出把摠趙升鉉哨官兪鉉商率領挾輦侍衛南營馬兵四十名以屛門把守及閑曠處禁雜人次依例定送弘化門軍六十五名哨官金𣕖率領出付隨駕營門還宮後還入直所而竝待標信擧行之意敢啓傳曰知道
정조 14년
李得濟以賑恤廳言啓曰西部倉洞契任掌朴天應今五月初一日本洞路傍得二歲遺棄男兒同里居私婢允今欲爲收養貧不自食願爲受料告于本部自該部初二日牒呈故依節目給料使之乳養之意敢啓傳曰知道近聞文簿積滯列邑貽弊不些云當此稅穀陸續入來之時焉敢以區區處義作此抛置之擧乎私義自私義民事自民事無論京而貢人外而船人有一毫貽弊之端則乃兄之昏憒爲害難止於一道本廳卽京外民隱所關此而放過僨誤則其罪當百倍於乃兄都提調知悉以此各別嚴飭可也
정조 14년
禁府啓目尙州前牧使金履信沈基泰徐簡修等原情云云金履信徐簡修等段泛稱遲晩刑推得情爲白乎旀沈基泰段泛稱遲晩所當請刑以白乎矣曾經侍從勿爲請刑載在大典通編議處何如判付啓沈基泰段除非現發於繡啓別般諸罪至於逋穀之收殺實狀屢徹於奏御文簿則入於現告已所莫曉及見爰辭果如所料沈基泰如此則基泰前等之金履信可謂毛將焉傅兺不喩所供亦如所料卿等議處爲旀徐簡修段昨年旣非大歉之歲則所謂未捧旣過萬包而無非吏屬負逋尙州無官長可知如許孱劣不事事之類如不重勘何以懲他避怨工謀者流各別嚴勘爲良如敎
정조 14년
李敬一以義禁府言啓曰再昨日傳敎中有時囚捧供待判下草記議處照律之命故時囚罪人金履信沈基泰徐簡修捧供以入矣卽下判付內沈基泰段除非現發於繡啓別般諸罪至於逋穀之收殺實狀屢徹於奏御文簿則入於現告已所莫曉及見爰辭果如所料沈基泰如此則基泰前等之金履信可謂毛將焉傅所供亦如所料卿等議處徐簡修段昨年旣非大歉之歲則所謂未捧旣過萬包而無非吏屬負逋尙州無官長可知如許孱劣不事事之類如不重勘何以懲他避怨工謀者流各別嚴勘事命下矣金履信沈基泰等觀其所供流來積逋無遺準捧云而到今邑牒道辭俱是明的則其見欺奸吏矇不覺察之罪在所難免罪取考律文則大明律錢糧互相覺察條有曰凡倉庫官吏庫子斗級皆得互相覺察若係官錢糧已出倉庫而失覺察者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣金履信沈基泰等各杖一百收贖告身盡行追奪放送徐簡修糴糶法意何等嚴重而不謹典守一味尸居舊逋之掩置新還之未捧數過萬包而歲末遞改旣不準捧則雖未勘簿難免虛錄罪取考律文則大典通編倉庫條有曰虛錄守令徒三年定配又五年禁錮推斷條有曰犯私罪杖一百以上告身盡行追奪云矣徐簡修告身盡行追奪又五年禁錮忠淸道德山縣汲川驛徒三年定配而以議啓內辭意具罪目依例發遣府羅將押送配所何如傳曰允功議區別減等而金履信沈基泰等未必見欺而然不捧而曰捧似無是理況逋穀收殺之後文簿必當磨勘到今以何印署作爲符契乎安知非今番査牒之移施年條乎兩囚姑放更爲査問該道使卽狀聞後稟處可也
정조 14년
大司諫李祖承司諫崔烜應敎柳文養掌令吳泰賢持平崔重圭獻納李彦祐校理朴圭淳副校理金熙朝修撰申馥啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分乃止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也嘻噫此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謹恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以尊我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂庸有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然其不可一刻容貸也決矣請黜置罪人鄭致達妻亟令王府夬正典刑以洩神人之憤噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下七字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造何如而奈其賊性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉乎日之稔惡旣如是狼藉則其子之傳法亦可以推知今此守鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴嵩賊堅之許積以下半行刀割而暗地交通密主婚媒姻附賊後陰助聲勢不軌之跡已綻懷二之謀難掩今此賊復之輸款卽是尙喆之決案揆以邦憲豈可一刻容貸於覆載之間乎請逆賊尙喆依律處斷以下十七行刀割答曰不允以下五字刀割
정조 14년
持平崔重圭啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止請爲奴罪人金壽賢依律處斷爲奴罪人大河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情夬正王法李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之疏已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則惟有嚴覈魯春得其眞贓遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤鬱已無可言而今又酌處遽命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命卽令王府設鞫嚴問期於得情今番逆獄凶復逆喆爲之機括則至今究覈之道惟在干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政乖損莫此爲甚請罪人寧鎭亟令王府說鞫嚴問期於得情以下二十二行刀割驥顯凶疏之陰慘情節尙忍言哉擧國莫不齊憤王章尙未快施義理從此漸晦亂賊無所知懼思之及此不覺毛骨俱竦以下四行十四字刀割噫嘻痛矣龜顯輩之逆節是何等關係也渠以驥賊之親弟以下三字刀割潛懷異圖肆發誣逼之狀已悉於原啓中而二歲等之往來綢繆參涉凶謀情節之叵測脈絡之相貫昭載於秋曹供案則經歲繫囚一未究覈已是失刑之大者而今忽出諸獄門全然放釋使凶逆之種容息於覆載之間刑政之乖當輿情之憤惋已無可言而義理因此而晦塞亂賊將無以懲畏思之及此寧不寒心請龜顯二歲等七罪人竝令王府更爲捉囚嚴鞫得情夬施當律答曰不允
정조 14년
獻納李彦祐啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋請大靜縣爲奴罪人金壽賢亟令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟命王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典以下二十行刀割驥顯之窮凶情節尙忍言哉擧國齊討王章未施義理從此晦塞亂賊無所懲畏思之及此不覺髮豎而膽掉以下五行半刀割嗚呼當此亂逆層生之日正急臣民聲討之擧而凡在三司之列者尤當沬血飮泣晷刻是爭不容少緩而前大司諫尹尙東偃便在家敢傲天牌有若尋常時例違者然此時臺官豈敢言私雖未知情病之如何而執跡論心顯有巧避之形請前大司諫尹尙東施以竄配之典噫嘻痛矣龜顯之四字刀割指嗾妖兄之狀已悉於原啓中今不必架疊而二歲集敬之輩與聞逆謀情節畢露脈絡相貫昭在於秋曹供案則爲今日臣子者固當明目張膽沬血飮泣究覈其端緖打破其窩窟而伈伈泄泄視若尋常以至經年繫囚一未刑訊生出獄門全然放釋國言之喧騰輿情之憤惋猶屬餘事義理由是晦塞亂逆無所懲畏將不知何樣禍機伏於何地思之及此寧不骨顫而膽掉哉請龜顯二歲等七罪人更令王府竝爲捉囚嚴鞫訊問期於得情新除授正言申大龜時在忠淸道鎭川地請斯速乘馹上來事下諭答曰不允下諭事依啓
정조 14년
行都承旨趙尙鎭坐行左承旨權坐直右承旨金履成坐左副承旨洪聖淵坐右副承旨尹行任坐直同副承旨洪義浩坐注書徐有聞仕一員未差假注書趙台榮仕直事變假注書任㸁仕
정조 14년
傳于趙尙鎭曰右承旨入侍
정조 14년
吏曹口傳政事檢閱丁若鏞金履喬竝單付
정조 14년
以檢閱丁若鏞金履喬牌不進罷職傳旨傳于權曰只推更爲牌招各別嚴飭斯速入直
정조 14년
尹行任啓曰檢閱丁若鏞金履喬來待命下之後屢度催促終不入來事體所在萬萬駭然所當重勘而本院請推之外無他可施之罰何以爲之敢稟傳曰拿處
정조 14년
以黃海監司狀啓鳳山等邑民家燒燼事傳于尹行任曰農節失所極爲矜悶鳳山民勢何間於谷山兩邑被燒民戶元恤典外別加顧助舊還蕩減殘獨戶軍布新還亦爲蕩滌事回諭
정조 14년
以慶尙監司狀啓靑松民擊錚內辭緣査實馳啓事傳于尹行任曰近來朝綱解弛朝令之下營邑擧行惟以推拖爲事甚則至於欺蔽乘轎細事無難欺蔽已極可駭而雖以査事言之遠道七十日自是例限若於別下傳敎之査啓何待此限況限已過乎當該府使爲先罷職以懲怠忽之習該道臣推考
정조 14년
有政吏批判書吳載純內閣進參判李秉鼎進參議未差行都承旨趙尙鎭進啓曰判書吳載純內閣進參議未差小臣獨政未安何以爲之敢稟傳曰仍爲之以崔顯重爲副校理金載翼爲修撰朴彝源爲聞慶縣監徐琢修爲戶曹正郞申光履爲靑松府使李獻慶洪明浩具㢞爲同義禁
정조 14년
兵批判書李𡊠參判柳戇病參議洪文泳入直進參知李敬五病右副承旨尹行任進副司直單徐邁修曺遠振李敬一李益運同知單李得濟
정조 14년
傳于洪聖淵曰昨夜比較試券考下之後以其侵夜爲念應製諸人之勞苦書題使之待朝分送時限亦以午時書下則忽於夏夜深更多縱院隷分送各人之家以致待曉呈券似此擧行何敢如是慢忽況職兼閣院又是入直可謂兩罪俱發檢校直閣李晩秀施以罷職之典承旨前望單子入之待下批牌招察任承旨前望單子入之南柱老落點
정조 14년
傳于權曰違牌承旨許遞與未差之代前望單子入之待下批牌招察任承旨前望單子入之金履成洪義浩落點
정조 14년
以坐直承旨二人俱帶金吾及推考房明日傳香無以進詣擧行何以爲之事微稟傳于尹行任曰換房或許遞許遞人換房傳于權曰當該承旨推考
정조 14년
傳于尹行任曰護軍尹永僖宋祥濂分揀仍令該曹付軍職
정조 14년
兵曹口傳政事副司果單宋祥濂尹永僖傳于尹行任曰坐直承旨入侍
정조 14년
洪聖淵以吏曹言啓曰淸州牧使下送後草記事命下矣淸州牧使李趾光處屢度催促則謂有情勢終不下去事體所在誠極未安而本曹請推之外無他可施之罰何以爲之敢稟傳曰爲先拿處可也
정조 14년
以李趾光拿處傳旨傳于趙尙鎭曰分揀嚴飭使之當日下送
정조 14년
趙尙鎭以吏曹言啓曰今此崇陵端午祭獻官前承旨李得濟時無職名令該曹口傳付軍職何如傳曰允
정조 14년
趙尙鎭以司饔院監膳提調意啓曰鷹師貢人等呼訴內京貿山雉今已垂乏將無以推移封進云依前傳敎定式今日爲始各殿宮日下生雉以活鷄全數代封之意敢啓傳曰知道
정조 14년
趙尙鎭以奉常寺都提調意啓曰東籍親耕田所種大麥小麥兩種今五月望間當爲成熟之意敢啓傳曰知道
정조 14년
權以兵曹言啓曰羽林衛將柳仁喆身病猝重勢難供職呈狀乞遞宿衛領軍之任不可久曠改差何如傳曰允